

R E P U B L I K A H R V A T S K A

 DUBROVAČKO-NERETVANSKA ŽUPANIJA

GRAD DUBROVNIK

**PROGRAM POTICANJA RAZVOJA OBRTA, MALOG I SREDNJEG PODUZETNIŠTVA GRADA DUBROVNIKA**

 Studeni, 2024.

SADRŽAJ:

1. Uvod..............................................................................................................................4
2. Zakonodavni okvir i odredbe o zbrajanju (kumulaciji)potpora.......................................4
3. Ciljevi, svrha, korisnici i izvor potpora...........................................................................5
4. Mjere.............................................................................................................................5
5. Obveze davatelja potpore.............................................................................................6
6. Obveze primatelja/korisnika potpore.............................................................................6
7. Postupak dodjele potpora.............................................................................................7
8. Sastav i djelokrug rada povjerenstva za provedbu programa.......................................7
9. Neprihvatljivi troškovi....................................................................................................8
10. Postupak odobravanja potpore.....................................................................................9
11. Ugovaranje, dodjela potpora, rokovi.............................................................................9
12. Kontrola korisnika i isplaćenih sredstava potpore........................................................10
13. Završne odredbe.........................................................................................................11
14. **UVOD**

Programom dodjele potpora male vrijednosti poduzetnicima Grada Dubrovnika utvrđuju se ciljevi i svrha Programa, mjere za provedbu ciljeva, davatelj potpora, korisnici potpora, vremenski okvir, postupak obrade podnesenih prijava, prihvatljive/neprihvatljive aktivnosti i troškovi, ugovaranje, kao i rokovi i nadzor nad namjenskim korištenjem potpore.

Program mjera za razvoj obrta, malog i srednjeg poduzetništva Grada (u daljnjem tekstu: **Program),** planski je dokument kojim se uspostavlja razvojni okvir poduzetništva na području Grada Dubrovnika u skladu s propisima koji se tiču poduzetništva i razvojne strategije na području Grada, a sve sa svrhom strateškog usmjeravanja poticajnih sredstava za daljnji razvoj poduzetništva.

Program predstavlja akt na temelju kojeg Grad Dubrovnik (u daljnjem tekstu: **Grad** ) dodjeljuje potpore male vrijednosti poduzetnicima na svom području. Glavni nositelj provedbe mjera iz ovog Programa i davatelj potpore je Grad Dubrovnik putem upravnog odjela nadležnog za gospodarstvo.

1. ZAKONODAVNI OKVIR I ODREDBE O ZBRAJANJU (KUMULACIJI) POTPORA

Pravni temelj za donošenje ovog Programa je Zakon o državnim potporama („Narodne novine“ broj 47/14 i 69/17), Zakon o poticanju razvoja malog gospodarstva („Narodne novine“ broj 29/02, 63/07, 53/12, 56/12 i 121/16) i Uredba Komisije (EU) 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (SL L 2023/2831, 15.12.2023); (u daljnjem tekstu: **Uredba komisije (EU) 2023/2831**), a pri izradi se vodilo računa i o njegovoj usklađenosti s razvojnim potrebama, prioritetima i ciljevima gradskih dokumenata relevantnih za područje obrtništva i poduzetništva.

Gornja granica potpore male vrijednosti ( u daljnjem tekstu : **potpora**) koja se po državi članici dodjeljuje „jednom poduzetniku“ ne smije premašiti 300.000 EUR-a tijekom zadnjeg trogodišnjeg razdoblja, odnosno pri svakoj novoj dodjeli potpore male vrijednosti potrebno je uzeti u obzir ukupan iznos potpore male vrijednosti dodijeljenih u tri protekle godine.

Gornje granice primjenjuju se bez obzira na oblik potpore male vrijednosti ili na cilj koji se namjerava postići te neovisno o tome financira li se potpora koju dodjeljuje Grad Dubrovnik u cijelosti ili djelomično iz sredstava koji su porijeklom iz Europske unije ili iz lokalnih sredstava Grada Dubrovnika (proračuna Grada).

Potpora male vrijednosti smatra se dodijeljenom u trenutku kada poduzetnik stekne zakonsko pravo na primanje potpore, a to je s datumom donošenja Odluke o dodjeli potpore i u iznosu koji je naveden u Odluci o dodjeli potpore, bez obzira na moguće kasnije iskorištenje u manjem iznosu i neovisno o datumu isplate potpore male vrijednosti.

Potpore male vrijednosti koje se dodjeljuju u skladu s Uredbom komisije (EU) 2023/2831 mogu se pribrajati potporama male vrijednosti dodijeljenima u skladu s drugim odredbama o potporama male vrijednosti do odgovarajuće gornje granice utvrđene člankom 3. stavkom 2. Uredbe komisije (EU) 2023/2831. Ako bi se dodjelom novih potpora male vrijednosti tijekom trogodišnjeg razdoblja mogla premašiti gornja granica od propisanih 300.000 EUR-a, niti jedna od tih novih potpora ne može se dodijeliti prema ovom Programu.

1. **CILJEVI, SVRHA, KORISNICI I IZVOR POTPORA**

Svrha Programa je poticanje gospodarskih poduzetničkih i obrtničkih djelatnosti te stvaranje pozitivnog poduzetničkog okruženja za djelovanje poduzetnika i obrtnika na području Grada Dubrovnika

Temeljem ovog Programa Grad će dodjeljivati godišnje potpore male vrijednosti čiji su ciljevi između ostalog i daljnje poticanje razvoja tradicijskih obrta kao konkurentnog malog i srednjeg poduzetništva i obrtništva te snažnija prisutnost i unapređenje prava i mogućnosti sudjelovanja žena na tržištu rada.

Provedba mjera iz Programa doprinosi povećanju produktivnosti i prepoznatljivosti, kvalitetnijim proizvodima i boljem iskorištenju vlastitih resursa, očuvanju tradicijskih obrta te jačanju položaja žena na poduzetničkom polju.

Korisnici potpora u smislu ovog Programa su prihvatljivi prijavitelji - subjekti malog gospodarstva (mikro i mali te srednji poduzetnici) koji su fizičke i pravne osobe (registrirani kao zadruge, obrti i trgovačka društva d.o.o. i j.d.o.o.) u 100% privatnom vlasništvu s registriranim sjedištem na području Grada Dubrovnika koji samostalno i trajno obavljaju dopuštene djelatnosti radi ostvarivanja dobiti odnosno dohotka na tržištu, a utvrđene prema kriterijima propisanim Zakonom o poticanju razvoja malog gospodarstva („Narodne novine“, broj 29/02, 63/07, 53/12, 56/13 i 121/16). Potpore male vrijednosti dodjeljivat će se navedenim subjektima malog gospodarstva u obliku bespovratnih sredstava kao nadopuna privatnom financiranju. Prijavitelji za potpore za sufinanciranje tradicijskih obrta te potpore za žene poduzetnice ne mogu u jednoj proračunskoj godini istovremeno biti korisnici obje gradske potpore.

Prijavitelji trebaju poslovati i imati registrirano sjedište ili podružnicu na području Grada, a obrtnici i fizičke osobe i prebivalište i to najmanje jednu godinu prije datuma objavljivanja javnog poziva za dodjelu potpore. Ukoliko Prijavitelj obavlja gospodarsku djelatnost i izvan područja Grada, mjere se mogu koristiti samo za gospodarsku djelatnost na području Grada organiziranu kroz posebnu poslovnu jedinicu i odvojeno knjigovodstvo.

Prihvatljivi prijavitelji su oni koji nemaju nepodmirenih obveza prema Gradu, kao i nepodmirenih obveza na ime javnih davanja koje prati Porezna uprava.

Financijska sredstva potpore dodjeljuju se godišnje (zasebno za svaku godinu) i to kao bespovratna sredstva za provedbu sufinanciranja dviju mjera ovog Programa putem javnih poziva te u skladu s pravilnicima koji detaljno reguliraju predmetne mjere.

Financijska sredstva potrebna za provedbu ovog Programa osiguravaju se u Proračunu Grada Dubrovnika u upravnom odjelu nadležnom za gospodarstvo.

1. **MJERE**

Grad Dubrovnik će u svrhu poticanja razvoja poduzetništva, a ovisno o mogućnostima i stanju raspoloživih sredstava u proračunu, godišnje osiguravati potrebna financijska sredstva za dodjelu potpora male vrijednosti radi ostvarivanja ciljeva navedenih u prethodnoj točki i to putem dvije mjere:

**Mjera 1. :** Sufinanciranje poslovanja tradicijskih obrta (u daljnjem tekstu: **Mjera 1**.)

**Mjera 2. :** Sufinanciranje poslovanja žena poduzetnica (u daljnjem tekstu: **Mjera 2**.)

Provedba mjera ovog Programa između ostalog doprinosi povećanju produktivnosti i prepoznatljivosti, kvalitetnijim proizvodima, boljem iskorištenju vlastitih resursa, a sve to kako bi se omogućila konkurentnost poduzetnika na području Grada te također ojačao i poduzetnički potencijal žena omogućujući ostvarivanje rodne ravnopravnosti kroz ekonomsko osnaživanje žena.

Maksimalni iznosi potpore po Prijavitelju za Mjeru 1. i Mjeru 2. utvrđeni su u gradskim aktima (pravilnicima) koji detaljno reguliraju predmetnu tematiku.

Za provedbu 1. i 2. Mjere ovog Programa, a putem javnih poziva, potpore će se Prijaviteljima dodjeljivati po utvrđenoj rang listi sve do utroška planiranih godišnjih proračunskih sredstava sukladno osiguranim sredstvima.

1. **OBVEZE DAVATELJA POTPORE**

Grad kao davatelj potpore provjerava hoće li se odobrenom potporom male vrijednosti (potpora se smatra dodijeljenom datumom donošenja Odluke o dodjeli potpore i u iznosu koji je naveden u Odluci o dodjeli potpore, bez obzira na moguće kasnije iskorištenje u manjem iznosu), premašiti propisana gornja granica za dodjelu potpore male vrijednosti.

Također, kao davatelj potpore Grad ima i obvezu izvješćivanja poduzetnika kojem dodjeljuje potporu da je stekao pravo na primanje potpore, točan iznos kao i da je riječ o potpori male vrijednosti pozivajući se na Uredbu komisije (EU 2023/2831), navodeći njezin naziv i podatke o objavi u Službenom listu Europske unije te naziv programa temeljem kojeg je dodijeljena predmetna potpora.

Podatke o dodjeljenim potporama male vrijednosti Grad mora dostavljati Ministarstvu financija u elektroničkom obliku putem internet aplikacije registra državnih potpora i potpora male vrijednosti bez odgode, a sukladno članku 14. Zakona o državnim potporama („Narodne novine“ broj 47/14 i 69/17) i Pravilnika o dostavi prijedloga državnih potpora, podataka o državnim potporama i potporama male vrijednosti te registru državnih potpora i potpora male vrijednosti („Narodne novine“ broj 125/17).

1. **OBVEZE PRIMATELJA/KORISNIKA POTPORE**

Korisnik potpore male vrijednosti u obvezi je davatelju potpore dostaviti pisanu izjavu ili izjavu u elektroničkom obliku o svim potporama male vrijednosti koje je primio u zadnje tri godine, a sve u cilju kako bi Grad Dubrovnik mogao provjeriti vjerodostojnost iste, odnosno da li će odobrenjem potpore male vrijednosti po ovom Programu njen korisnik premašiti propisani prag naveden u točki 2. ovog Programa.

Naprijed navedena izjava između ostalog treba sadržavati : naziv, OIB i adresu davatelja potpore male vrijednosti, naziv programa potpore male vrijednosti, iznos potpore te datum dodjele potpora tijekom cijelog trogodišnjeg razdoblja.

Korisnik potpore male vrijednosti dužan je dostaviti i Izjavu o nepostojanju dvostrukog financiranja prijavljenog projekta, kojom potvrđuje da nije dobio financijska sredstva iz javnih izvora od tijela državne uprave, Vladinih ureda i tijela, javnih institucija, jedinica lokalne i područne ( regionalne) samouprave, fondova EU-a te drugih donatora do datuma slanja prijave za sufinanciranje. Također, dužan je dostaviti i potvrdu o nepostojanju dugovanja prema Gradu i Poreznoj upravi.

Ako je poduzetnik s određenim poduzetnicima povezan na način na koji to propisuje članak 2. stavak 2 Uredbe komisije (EU) 2023/2831, smatra se „jednim poduzetnikom“ te se prilikom određivanja iznosa kojeg je takav poduzetnik primio u tri godine zbrajaju sve potpore koje su primili poduzetnici koji se smatraju „jednim poduzetnikom“ .

1. **POSTUPAK DODJELE POTPORA**

Postupak dodjele potpora iz ovog Programa (posebno za Mjeru 1. i posebno za Mjeru 2.), pokreće i provodi upravni odjel nadležan za gospodarstvo i to putem objave Javnog poziva na mrežnim stranicama Grada Dubrovnika. Odluku o raspisivanju Javnog poziva donosi gradonačelnik.

 Javni pozivi sadrži podatke o:

- nazivu tijela koje objavljuje javni poziv,

- predmetu javnog poziva,

- uvjetima prijave

- namjeni - prihvatljivim aktivnostima /troškovima,

- kriterijima odabira,

- iznosu potpore,

- roku podnošenja prijave,

- načinu i mjestu podnošenja prijave,

- roku i načinu objave odluke o dodjeli potpore,

- ostale informacije.

Podaci o potrebnoj dokumentaciji za prijavu na Javni poziv, kao i kriteriji i uvjeti za ocjenu prijave te iznosi potpora za 1. i 2. Mjeru, detaljnije su regulirani pravilnicima Grada kojima su propisani načini korištenja poticajnih financijskih sredstava za održavanje i razvoj tradicijskih obrta, odnosno dodjele potpora male vrijednosti ženama poduzetnicama na području Grada Dubrovnika.

1. **SASTAV I DJELOKRUG RADA POVJERENSTAVA ZA PROVEDBU PROGRAMA**

U svrhu provođenja Javnog poziva i obrade podnesenih zahtjeva za dodjelu potpore, Grad osniva dva zasebna povjerenstva i to Povjerenstvo za dodjelu potpora male vrijednosti obrtnicima koji se bave tradicijskim obrtima te Povjerenstvo za dodjelu potpora male vrijednosti ženama poduzetnicama (u daljnjem tekstu: **Povjerenstva**), a na prijedlog pročelnika upravnog odjela nadležnog za gospodarstvo. Povjerenstva imaju ukupno po 5 članova (predsjednika i četiri člana). Članove Povjerenstva svojim zaključkom imenuje gradonačelnik. Članovi povjerenstva mogu biti i osobe koje nisu zaposlenici Grada Dubrovnika.

 Djelokrug rada Povjerenstava je:

 1. provjera dokumentacije i podataka iz prijave;

 2. razmatranje i bodovanje prijava prema datumu i vremenu njihovog zaprimanja;

 3. predlaganje gradonačelniku Odluke o odabiru prijavitelja i dodjeli potpora Grada

 potpisanu od predsjednika i svih članova povjerenstva (dalje u tekstu:**Odluka**);

 4. pripremanje Ugovora o dodjeli potpore (dalje u tekstu: **Ugovor**);

 5. obavještavanje Prijavitelja o rezultatima Javnog poziva, a za Prijavitelje koji su

 zadovoljili uvjete javnog poziva, pozivanje na potpis Ugovora;

6. Povjerenstva neće razmatrati prijave:

1. koje nisu predmet Javnog poziva,
2. s nepotpunim podacima i dokumentacijom,
3. koje su podnesene:

 - prije određenog roka za podnošenje u Javnom pozivu,

 - nakon isteka roka iz Javnog poziva.

Povjerenstva zadržavaju pravo provjere i uvida na terenu svih kriterija o kojima ovisi odobravanje potpora, kao i eventualno traženje originalne dokumentacije na uvid.

Grad Dubrovnik zadržava pravo bez obrazloženja zatvoriti, obustaviti ili poništiti Javni poziv prije donošenja Odluke o odabiru i dodjeli bespovratnih sredstava potpore male vrijednosti po utvrđenim mjerama iz točke 4. ovog Programa i to bez odgovornosti prema podnositeljima prijava.

1. **NEPRIHVATLJIVI TROŠKOVI**

Neprihvatljivi troškovi za koje se neće moći ostvariti sufinanciranje su:

 - troškovi nastali prije datuma sklapanja Ugovora;

 - porez na dodanu vrijednost u slučaju da je korisnik porezni obveznik upisan u registar

 obveznika PDV-a;

 - pristojbe i naknade;

 - bankovni troškovi, troškovi jamstava;

 - reprogram i refinanciranje postojećih kredita;

 - troškovi leasinga;

 - troškovi vlastitog rada;

 - osnivački kapital;

 - oglašavanje (emitiranje na TV-u, radio postojama, objave u tisku);

 - troškovi amortizacije;

 - troškovi reprezentacije, službenih putovanja (dnevnice, prijevoz, hotel i sl.).

1. **POSTUPAK ODOBRAVANJA POTPORE**

Potpore temeljene na mjerama iz ovog Programa dodjeljuju se temeljem Javnog poziva i kriterija propisanih u Programu, predmetnim pravilnicima i Javnom pozivu.

Nakon zatvaranja Javnog poziva po Mjeri 1. ili 2., Povjerenstvo izrađuje Zapisnik o otvaranju i pregledu prijava u kojemu se obvezno navode analitički podaci s otvaranja pristigle dokumentacije, kao i analitički prikaz cjelovitosti dostavljene dokumentacije.

Uz zadovoljenje svih uvjeta prijave na predmetni Javni poziv, prednost će imati one prijave s ranijim datumom zaprimanja. Povjerenstvo u cilju sveobuhvatne procjene projekta, a nakon što utvrdi da podnositelj zahtjeva ispunjava uvjete iz javnog poziva te da je priložio propisanu dokumentaciju, može izvršiti i terenski izvid (očevid).

Povjerenstvo na osnovu Zapisnika o otvaranju i pregledu prijava predlaže gradonačelniku donošenje Odluke o odabiru prijavitelja i dodjeli bespovratnih sredstava Grada. Nakon donošenja predmetne Odluke od strane gradonačelnika, prijavitelji protiv iste ne mogu podnijeti prigovor.

U slučaju jednakog broja bodova i uz zadovoljenje svih uvjeta prijave na Javni poziv, prednost će imati one prijave s ranijim datumom zaprimanja i to sve do iskorištenja sredstava osiguranih u Proračunu Grada za određenu mjeru.

Grad će temeljem Odluke gradonačelnika s odabranim Prijaviteljem sklopiti Ugovor o dodjeli potpore kojim će između ostalog utvrditi:

 1. iznos odobrenih sredstava potpore Grada,

 2. uvjete i način isplate sredstava potpore,

 3. ostala međusobna prava i obveze.

1. **UGOVARANJE, DODJELA POTPORA, ROKOVI**

S korisnicima potpore iz ovog Programa zaključuje se Ugovor, a odobrena sredstva isplaćuju se na račun korisnika potpore po potpisu Ugovora.

Ugovorom se utvrđuju međusobna prava i obveze korisnika potpore i Grada kao davatelja potpore. Ugovor obvezno sadrži odredbe u kojima ugovorne strane specificiraju visinu i namjenu sredstava, način isplate sredstava, dostavu instrumenata osiguranja plaćanja, obvezu dostave izvješća o provedbi aktivnosti, rokove izvršenja pojedinih obveza korisnika, način i postupak kontrole namjenskog korištenja sredstava i financijsku provjeru na licu mjesta, odredbe o raskidu ugovora i obveze povrata sredstava u Proračun Grada te nadležnosti suda u slučaju spora.

Nakon potpisivanja Ugovora po obje strane, Grad će odobrena novčana sredstva potpore korisnicima isplaćivati jednokratno u roku od 30 dana od dana potpisivanja Ugovora ( za žene poduzetnice), odnosno tromjesecno (za tradicijske obrte).

Grad ne sudjeluje u ugovaranju poslovnih odnosa korisnika i ostalih sudionika u provedbi projekta, te ne može:

1. sudjelovati/posredovati u njihovom rješavanju,

2. snositi posljedice u sporovima i potraživanjima koji/koja u tim odnosima mogu

 nastati.

Prijavitelj je prilikom potpisa ugovora dužan dostaviti bjanko zadužnicu ovjerenu od strane javnog bilježnika u iznosu koji je jednak ukupno odobrenom iznosu za provedbu mjere, kao sredstvo osiguranja plaćanja u slučaju povrata potpore ako je prodao ili na drugi način otuđio opremu i/ili prekinuo proizvodnju/aktivnost, odnosno u slučaju nastanka nekih drugih okolnosti koje su dovele do prekida izvršavanja mjere u roku od 2 (dvije) godine od dana dobivanja potpore Grada.

Korisnici potpora dužni su dodjeljena sredstva koristiti za odobrenu namjenu te u svrhu kontrole namjenskog utroška potpora dostaviti Gradu pisano izvješće o utrošku sredstava zajedno sa popratnom dokumentacijom koja dokazuje namjenski utrošak sredstava i to u roku do max 60 dana od dana dobivanja potpore.

Dostavljanjem dokumentacije na Javni poziv i potpisivanjem Ugovora o dodjeli potpore, korisnik potpore daje odobrenje Gradu da će se osnovni podaci o korisniku i odobrenoj potpori koristit sukladno Općoj uredbi o zaštiti podataka (GDPR) i Zakonu o provedbi Opće uredbe o zaštiti podataka („Narodne novine“ broj 42/18) isključivo u svrhu odobravanja potpore.

Prijavitelju koji je zadovoljio uvjete natječaja i kojemu je odobrena bespovratna potpora, sredstva će se doznačiti na temelju zahtjeva uz predočenje dokaza o namjenskom korištenju sredstava (preslika računa koji glase na korisnika potpore, dokaz o uplati po ispostavljenom računu, izvodima po transakcijskom računu kojima se dokazuje izvršeno plaćanje te po potrebi ostalih dokaza), a koje će isti dostaviti upravnom odjelu nadležnom za gospodarstvo.

Ukoliko se naknadno utvrdi da je Prijavitelj kojemu je dodijeljena potpora prikazao i priložio neistinitu dokumentaciju i podatke ili ako tijekom provođenja odustane od projekta ili se utvrdi nenamjensko korištenje potpore, pokrenut će se postupak povrata potpore u Proračun Grada uvećan za pripadajuću zakonsku zateznu kamatu, a u skladu s odredbam Javnog poziva i Ugovora o dodjeli potpore.

1. **KONTROLA KORISNIKA I ISPLAĆENIH SREDSTAVA POTPORE**

Za kontrolu i vođenje evidencije o prijaviteljima/korisnicima potpore, mjeri potpore, visini isplaćenih sredstava te kontroli na licu mjesta zadužuje se upravni odjel Grada nadležan za gospodarstvo.

Korisnici potpore dužni su opremu nabavljenu sredstvima potpore zadržati u funkciji i ne smiju je prodati ili na drugi način otuđiti slijedeće 2 (dvije) godine od dana dobivanja potpore, u protivnom su dužni vratiti dobivena sredstva u Proračun Grada Dubrovnika i to u roku od 30 do max 90 dana od dana nastanka utvrđene promjene vlasništva.

Ako korisnik ne izvrši povrat sredstava u roku koji ne može biti dulji od 90 dana, aktivirat će se instrument osiguranja plaćanja i/ili će se pokrenuti postupak prisilne naplate preko nadležnih tijela i isti će biti isključen na 2 (dvije) godine iz svih ostalih gradskih subvencija u poduzetništvu i to od dana kad je bila utvrđena obveza povrata potpore u gradski proračun.

1. **ZAVRŠNE ODREDBE**

Prijave za dodjelu potpora po 1. i 2. Mjeri podnose se na obrascima sa svom potrebnom dokumentacijom koju utvrđuje upravni odjel nadležan za gospodarstvo, a koji su sastavni dio predmetnih pravilnika i koji se objavljuju u elektronskom obliku na službenim internetskim stranicama Grada.

Pravilnici Grada koji će između ostalog detaljno razraditi uvjete i kriterije prijava na javni poziv te vremenski okvir, korisnike potpora, ugovaranje, rokove, nadzor i sve ostalo bitno za provođenje Mjera 1. i 2., donijet će se po usvajanju ovog Programa.

Danom stupanja na snagu ovog Programa stavljaju se van snage sljedeći dokumenti:

Pravilnik o kriterijima i načinu korištenja poticajnih financijskih sredstava za održavanje i razvoj tradicijskih obrta („Službeni glasnik Grada Dubrovnika“ broj 4/11), Pravilnik o dupuni Pravilnika o kriterijima i načinu korištenja poticajnim financijskim sredstvima za održavanje i razvoj tradicijskih obrta („Službeni glasnik Grada Dubrovnika“ broj 5/11), Program poticanja razvoja obrta, malog i srednjeg poduzetništva u Gradu Dubrovniku („Službeni glasnik Grada Dubrovnika“ broj 4/11), Program dodjele potpora male vrijednosti ženama poduzetnicama na području Grada Dubrovnika („Službeni glasnik Grada Dubrovnika“ broj 3/19) i Izmjene i dopune Programa dodjele potpora male vrijednosti ženama poduzetnicama na području Grada Dubrovnika („Službeni glasnik Grada Dubrovnika“ broj 10/22).

Program stupa na snagu osmog dana od dana objave u „Službenom glasniku Grada Dubrovnika“.

KLASA:

URBROJ:

Dubrovnik, studeni, 2024. Predsjednik Gradskog vijeća

 mr.sc. Marko Potrebica